智衲草書
作者：米芾
朝代：宋

paragraphs: 人愛老張書已顛，我知醉素心通天。
筆鋒卷起三峽水，墨色染徧萬壑泉。
興來颯颯吼風雨，落紙往往翻雲烟。
怒蛟狂虺忽驚走，滿手黑電爭回旋。
人間一日醉夢覺，物外萬態涵無邊。
使人壯觀不知已，脫身直恐凌飛仙。
棄筆爲山儻無苦，洗墨成池何足數。
其來精絕自凝神，不在公孫渾脫舞。